Lav et referat af nedenstående tekst:

Tekst:
21-årige Oliver Ibæk Lund har været forsvundet siden natten til fredag efter en bytur i Aalborg. Nordjyllands Politi arbejder med en teori om, at den 21-årige mand er faldet i havnen og druknet. Men ifølge Oliver Ibæk Lunds mor, Bente Lund, er hendes søn blevet set på kameraer og af vidner gå tilbage mod Aalborg centrum, efter han blev set ved havneområdet som noget af det sidste. Det fortæller hun til TV 2. - Han er blevet fanget af et kamera stående med ryggen til havnen, så det ser ud som om, at han er på vej over Strandvejen og tilbage mod byen, siger hun. Derfor beder hun nu indbyggerne i Aalborg om at tjekke deres overvågning igennem fra natten til fredag for at se, om de har fanget Oliver Ibæk Lund på et af deres overvågningskameraer. - Folk skal særligt være opmærksomme på tidsrummet mellem klokken 01.00 om natten og tre til fire timer frem, siger hun. - Tag kontakt hvis I ser ham Bente Lund beskriver sin søn som 176 centimeter høj med brunt kort hår og mørke briller. Sidst han blev set, havde han sort uldfrakke, brune støvler og lyse cowboybukser på. Særligt cowboybukserne skal man være opmærksom på, siger Bente Lund, da hun har observeret, at der ikke er så mange unge mænd, der går rundt med lyse cowboybukser. Hun fortæller desuden, at hendes søn er en rolig ung mand, og at man ikke skal være bange for at tage kontakt til ham, hvis man tror, at man ser ham. - Jeg vil gerne sende en klar appel om, at folk skal henvende sig til Oliver og spørge, om det er ham, hvis de spotter en, der ligner ham, siger Bente Lund. Bor i Østre Havnegade Sidst Bente Lund talte med sin søn var torsdag. Hun skrev til ham og bad ham om at ringe, men Oliver Ibæk Lund skrev tilbage, at han var ude med nogle venner, og om han kunne ringe tilbage dagen efter. Det var sidste gang, Bente Lund hørte fra ham. Hans venner tog afsked med ham omkring klokken 01.00 om natten ved Toldbod Plads. Oliver Ibæk Lund bor i Østre Havnegade. Derfor beder Bente Lund borgere i dette område om at tjekke deres overvågningskameraer for at se, om han eksempelvis har passeret deres hoveddør eller søgt ly i en gård. Men den vestlige del af Aalborg samt midtbyen kunne også være oplagte steder, hvor Oliver Ibæk Lund kunnet være gået hen efter byturen, fortæller hans mor. Politiet søger efter vidner Bente Lund har endnu ikke opgivet håbet. Hun fortsætter eftersøgningen efter sin søn og hæfter sig særligt ved, at flere personer mener at have set ham, efter han er blevet observeret ved havneområdet. Hun beder folk om at henvende sig til politiet, hvis de har set det mindste mistænksomme. Nordjyllands Politi vil stadig meget gerne høre fra vidner, der mener at have set den unge mand - eller mener at vide noget om hans forsvinden. Det kan ske på telefon 114. Tirsdag har en større styrke bestående af politifolk, dykkere fra Forsvaret og politiets vandsøgningshunde afsøgt et stort område i havneområdet i Limfjorden i Aalborg. Et arbejde de fortsætter med onsdag, fortalte Sune Myrup, der er vicepolitiinspektør og står i spidsen for efterforskningen, til TV 2 tidligere tirsdag.

Referat:
Oliver Ibæk Lund er forsvundet på femte døgn. Vidner mener at have set ham søge væk fra havneområdet i Aalborg, efter han sidst blev observeret der.